ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԼՈՌՈՒ ՄԱՐԶԻ ՍՊԻՏԱԿ  
ՀԱՄԱՅՆՔԻ ՂԵԿԱՎԱՐԻ ԱՌԱՋԻՆ ՏԵՂԱԿԱԼԻ ԲՅՈՒՋԵՏԱՅԻՆ ՈՒՂԵՐՁԸ ՀԱՄԱՅՆՔԻ ԶԱՐԳԱՑՄԱՆ ՀԻՄՆԱԿԱՆ ՈՒՂՂՈՒԹՅՈՒՆՆԵՐԻ ՄԱՍԻՆ

Հայաստանի Հանրապետության Լոռու մարզի Սպիտակ համայնքի 2024 թվականի բյուջեն տեղական ինքնակառավարման մարմիններին օրենքով վերապահված լիազորությունների շրջանակներում համայնքի միջնաժամկետ ծախսերի ծրագրով նախատեսված եկամուտների (մուտքերի) ձևավորման և ծախսերի կատարման տարեկան ֆինանսական ծրագիրն է:

Համայնքի գործունեության արդյունավետությունը կախված է բյուջետային գործընթացի լավ կազմակերպումից, բյուջեի եկամուտների, համայնքի հիմնական գործառույթներից զատ լրացուցիչ միջոցների արդյունավետ հավաքագրումից և միջոցների խնայողական, նպատակային օգտագործումից:

2024թ. բյուջետային տարվա համայնքի զարգացման հիմնական ուղղություններն են'

1. Համայնքի բոլոր 21 բնակավայրերում հարկերի, տեղական տուրքերի և վարձակալական վճարների բազաների ճշգրտումը, սեփական եկամուտների հավաքագրման մակարդակի բարձրացումն ու բյուջետային միջոցների նպատակային օգտագործումը:
2. Բազմաբնակավայր համայնքի ֆինանսատնտեսական, հանրային հատվածի հաշվապահական հաշվառման գործընթացների ճիշտ կազմակերպումը, ամփոփ հաշվետվությունների և հաշվեկշիռների հրապարակայնությունը ՀԿՏՀ-ում:
3. Բնակչությանը և տնւոեսվարող սուբյեկտներին մատուցվող համայնքային ծառայությունների և այլ լրացուցիչ ծառայությունների որակի բարելավումը:
4. Կրթության, մշակույթի և սպորտի բնագավառների համայնքային ենթակառուցվածքների պահպանումը և զարգացումը:
5. Կապիտալ ներդրումների իրականացումը համայնքի բնակարանային-կոմունալ տնտեսության բարեկարգման և ճանապարհային տնտեսության բնագավառում (մասնավորապես միջհամայնքային ենթակայության ճանապարհների), ներդրումային ծրագրերի իրականացման նպատակով փորձագիտական աշխատանքների կատարումը:
6. Համայնքի մշակութային, մարզական և հասարակական կյանքի աշխուժացումը, բնակչության իրազեկվածության բարձրացումը, նրանց ներգրավվածությունը համայնքային խնդիրներում:
7. Համայնքում աղբահանության, շրջական միջավայրի պահպանության, փողոցների լուսավորության խնդիրներին ուղղված միջոցառումները:

Ես դիմում եմ Սպիտակ խոշորացված համայնքի բոլոր բնակիչներին, ավագանու անդամներին, համայնքային կազմակերպությունների աշխատակիցներին' շահագրգիռ մոտեցում ցուցաբերելու համայնքի 2024 թվականի բյուջեի միջոցների գոյացմանը, դրանց նպատակային օգտագործմանը, բյուջեի կատարմանը և վերահսկմանը:

Ակնկալում եմ մեր համայնքի բնակիչների աջակցությունն ու ակտիվ մասնակցությունը' համայնքի առջև դրված ծրագրային խնդիրների իրականացման և շոշափելի արդյունքների հասնելու նպատակով տեղական իշխանությունների որդեգրած քաղաքականությանը:

ՀԱՐԳԱՆՔՈՎ

ՍՊԻՏԱԿ ՀԱՄԱՅՆՔԻ ՂԵԿԱՎԱՐԻ ԱՌԱՋԻՆ ՏԵՂԱԿԱԼ ԱՐՏԱԿ ՄԱԹՈՍՅԱՆ